C 81/76
SL
Uradni list Evropske unije
18.2.2022
četrtek 24. junij 2021
G. ker se je spletni portal Povejte svoje mnenje izkazal za koristno enotno vstopno točko, ki državljanom in deležnikom omogoča sodelovanje pri pripravi politik Komisije; ker je Evropsko računsko sodišče leta 2019 objavilo posebno poročilo z vrsto priporočil za izboljšanje tega portala, zlasti glede prevodov;
H.
ker je Komisija leta 2018 začela združevati poročila o uporabi načel subsidiarnosti in sorazmernosti pri pripravi zakonodaje EU s poročili o svojih odnosih z nacionalnimi parlamenti, s čimer je mnenjem nacionalnih parlamentov namenila vidnejšo vlogo ter preprečila prekrivanje dveh letnih poročil;
I.
ker je Komisija leta 2017 prejela 52 obrazloženih mnenj nacionalnih parlamentov o načelu subsidiarnosti, leta 2018 37 mnenj, v letu 2019 pa nobenega;
J. ker v letu 2019 parlamenti obrazloženih mnenj niso vlagali, ker bi se načeli subsidiarnosti in sorazmernosti bolje izvajali, ampak ker je bilo leto 2019 prehodno leto med dvema mandatoma Komisije, z razpustitvijo Evropskega parlamenta in evropskimi volitvami, zato je bilo v tem letu manj zakonodajnih pobud in predlogov kot prejšnja leta;
K. ker Parlament podpira večje vključevanje nacionalnih parlamentov skupaj z Evropskim parlamentom v demokratični nadzor nad okrepljenim sodelovanjem, če se nanaša na politična področja v deljeni pristojnosti;
L. ker je Odbor regij marca 2021 vzpostavil regionalna središča 2.0; ker je Odbor začel ta projekt izvajati na lastno pobudo, da bi spremljal delovanje politik EU v praksi;
M. ker je v mandat Odbora za regulativni nadzor vključeno tudi ocenjevanje kakovosti ocen učinka;
N. ker se je Komisija zavezala uporabi načela, da se za enega sprejetega eden odpravi, ki določa, da bi moral vsak zakonodajni predlog, ki nalaga nova bremena, ljudem in podjetjem odvzeti enaka bremena na ravni EU na istem političnem področju, vendar tega načela še ni uspešno uresničila;
O. ker se je s sedanjo krizo pokazalo, da je treba opredeliti in zmanjšati nepotrebno regulativno breme, da bo zakonodaja EU prinašala želene koristi brez nepotrebnih stroškov in v razumnem časovnem okviru, zlasti pa je treba pohiteti s podpornimi ukrepi za potrošnike, mala in srednja podjetja ter mikropodjetja; ker bi morala biti zakonodaja v prid potrošnikov, delavcev, malih in srednjih podjetij ter vseh državljanov uravnotežena, jasna, celovita in vključujoča ter po potrebi temeljiti na ustreznih znanstvenih dokazih; poudarja, da bi morala mikropodjetja ter mala in srednja podjetja imeti samo obveznosti, sorazmerne z njihovimi posebnostmi in značilnostmi panoge, ter spodbuja Komisijo, naj uporabi odločne izvršilne ukrepe in omeji razdrobljenost trga, odpravi neupravičene tržne ovire ter zagotovi enake konkurenčne pogoje; ker bi moralo boljše pravno urejanje koristiti vsem in podpirati interese evropske družbe;
P. ker morajo Parlament, Komisija in Svet kot zakonodajni organi spoštovati načela prenosa pristojnosti, subsidiarnosti in sorazmernosti;
1.
opozarja na pomen letnih poročil Komisije o subsidiarnosti in sorazmernosti;
2. pozdravlja nenehno upoštevanje načel subsidiarnosti in sorazmernosti, ki sta temeljni vodilni načeli za ukrepanje Evropske unije; opozarja, da je pomembno spodbujati skupno razumevanje subsidiarnosti in sorazmernosti na ravni EU, ter je seznanjen s pomisleki v prejšnjih poročilih, da so letna poročila o subsidiarnosti in sorazmernosti, ki jih pripravlja Komisija, nekoliko površna, saj se pogosto ne namenja dovolj pozornosti upoštevanju teh načel pri oblikovanju politik EU; ugotavlja, da so letna poročila Komisije o subsidiarnosti in sorazmernosti vse bolj izčrpna;
3. opozarja na dosledno spoštovanje načela subsidiarnosti, zapisanega v členu 5 PEU in na podlagi katerega je treba odločitve sprejemati na najbolj ustrezni ravni politike ter čim bližje državljanom in podjetjem, obseg ukrepanja na ravni EU pa mora biti utemeljen glede na možnosti na nacionalni, regionalni ali lokalni ravni ob spoštovanju treh temeljih procesov: naknadne ocene, ocene učinka in posvetovanja z deležniki; spodbuja Komisijo, naj Unijo še bolj približa državljanom;